Pozrite sa na tento obrázok.
Viete, čo znázorňuje?
Vyštudovala som molekulárnu biológiu
a takýchto obrázkov som videla veľa.
Ide o modelové obrázky,
ktoré zobrazujú naše predstavy o tom,
ako prebiehajú bunkové a molekulárne procesy.
Na tomto obrázku vidíte proces
klatrínom sprostredkovanej endocytózy.
Počas tohto procesu sa molekula dostane dovnútra bunky
prostredníctvom bubliny alebo vezikuly,
ktorú potom bunka internalizuje.
Problém s obrázkom je v tom,
čo na ňom nevidíte.
Experimenty veľkého množstva vedcov nám poskytli vedomosti
o vzhľade týchto molekúl,
o ich pohybe v bunkách
a o tom, že sa tento proces odohráva
v neskutočne dynamickom prostredí.
V spolupráci s expertom na klatrín, Tomasom Kirchhausenom,
sme sa rozhodli vytvoriť model,
ktorý by ukázal celý proces.
Začneme mimo bunky.
Teraz sme v jej vnútri.
Klatrín sú tie molekuly s 3 hrotmi,
ktoré vytvárajú niečo,
čo sa podobá futbalovej lopte.
Klatrín splynie s membránou,
deformuje ju a vytvorí akýsi vačok,
z ktorého vznikne vezikula
a tá zachytáva proteíny mimo bunky.
Tieto proteíny spôsobia,
že sa vezikula uvoľní
a oddelí od zvyšku membrány.
Klatrín už splnil svoju úlohu
a nové proteíny,
tie žlté a oranžové,
spôsobia rozpad klatrínového obalu.
Takto dochádza k recyklácii proteínov
a k ich opätovnému použitiu.
Tieto procesy nemôžeme vidieť priamo,
dokonca ani s najlepším mikroskopom,
a preto sú animácie veľmi účinný spôsob,
ako môžeme znázorniť hypotézu.
Na tomto obrázku vidíte,
ako si výskumníci predstavujú proces,
pomocou ktorého sa vírus HIV dostáva do buniek a z nich.
Obrázok je znovu veľmi zjednodušený
a nie je to ani zlomok toho,
čo naozaj vieme o týchto procesoch.
Možno vás prekvapí, keď vám poviem,
že väčšina biológov používa na znázornenie hypotéz
práve takéto jednoduché obrázky.
Prečo?
Pretože je skutočne náročné vytvoriť animáciu o tom,
ako prebieha určitý proces.
Trvalo mi mesiace,
kým som sa naučila ovládať 3D animačný softvér.
Vytvoriť 1 animáciu tiež trvá mesiace
a väčšina výskumníkov jednoducho nemá toľko času.
Výhody sú však nesporné.
Ide o jedinečný spôsob,
ako širokému publiku veľmi presne sprostredkovať
veľké množstvo informácií.
Teraz pracujem na projekte Veda HIV
a snažím sa vytvoriť čo najpresnejšiu animáciu
životného cyklu vírusu HIV so všetkými detailami.
Animácia bude obsahovať údaje,
ktoré tisíce výskumníkov zbierali celé desaťročia.
Ide o údaje o tom, ako vírus vyzerá,
ako infikuje bunky v tele
a ako terapeutiká pomáhajú v boji proti infekcii.
Animácie sa teda dajú využiť
nielen na odovzdávanie informácií,
ale aj pri skúmaní hypotézy.
Biológovia väčšinou ešte stále používajú ceruzku a papier,
aby znázornili procesy, ktoré študujú,
čo pri dnešných údajoch jednoducho nestačí.
Animovanie môže byť aj katalyzátor,
ktorý umožní výskumníkom,
aby si ujasnili vlastné nápady.
Pracovala som s výskumníčkou skúmajúcou
molekulárny mechanizmus neurodegeneratívnych ochorení
a animácia, na ktorej sme pracovali,
ju inšpirovala k novým experimentom.
Týmto spôsobom môžu animácie spätne ovplyvniť výskumný proces.
Myslím si, že animácie môžu zmeniť biológiu.
Môžu zmeniť to, ako komunikujeme,
ako skúmame údaje
a ako učíme študentov.
Na to však potrebujeme,
aby viacerí výskumníci začali tvoriť animácie.
Preto som zostavila tím biológov, animátorov a programátorov,
ktorý vytvoril nový, bezplatný a otvorený softvér.
Volá sa Molecular Flipbook.
Je určený len pre biológov
a len na tvorbu molekulárnych animácií.
Pri testovaní sme zistili, že biológ,
ktorý nikdy predtým so softvérom nepracoval,
vytvorí prvú animáciu vlastnej hypotézy len za 15 minút.
Vytvárame aj internetovú databázu,
kde by každý mohol prezerať, sťahovať, či pridávať animácie.
S potešením oznamujeme,
že dnešným dňom si vedci môžu stiahnuť beta verziu nášho softvéru.
Tešíme sa na to,
čo biológovia vytvoria
a na nové nápady spojené s tým,
že konečne budú môcť animovať vlastné modely.
Ďakujem.
(Potlesk)